בית הכנסת בפיזה

בית הכנסת של פיזה (באנגלית: Synagogue of Pisa ; באיטלקית: Sinagoga di Pisa) הוא בית כנסת מהמאה ה-16 השוכן בפיזה, איטליה. הוא ממוקם ברחוב ויה פלסטרו 24, וכולל חפצי יודאיקה היסטוריים רבים, ובהם ארון קודש המתוארך למאה ה-16 ופרוכת משנת 1470.

 היסטוריה 
הקהילה היהודית בפיזה

שמאל|ממוזער|250px|מבט לעבר בית הקברות היהודי, ברקע הכניסה לככר המרכזית של מילאנו Piazza dei Miracoli
העדות הישירה הראשונה לקיומה של קהילה יהודית בפיזה מתוארכת למחצית השנייה של המאה ה-12, ונלקחה מספר המסעות של בנימין מטודלה. מאז, הודות למסמכים קהילתיים שונים, מתועדת נוכחות יציבה של הקהילה עד המאה ה-18. במהלך המאה ה-18 החלה האוכלוסייה היהודית לגדול, בין היתר בעקבות הגירה מוגברת של סוחרים יהודים רבים מקהילת ליבורנו אל העיר, וכן בשל העלייה הכללית ברמת החיים.

בעשורים הראשונים של המאה ה-20 היו אחדים מחברי הקהילה חלק מן החיים הפוליטיים והחברתיים של העיר. דוגמה לכך היא כהונתו של אלסנדרו ד'אנקונה כראש עיריית פיזה, דמות ידועה בקהילה היהודית המקומית, וכן מעורבותה המשמעותית של הקהילה ביוזמות פטריוטיות במהלך מלחמת העולם הראשונה.

בשנת 1938, בעקבות חוקי הגזע, סבלו חברי הקהילה מקשיים ורדיפות שונות שפגעו קשות בחיי הקהילה. מן התקופה שלאחר המלחמה ואילך פעלה הקהילה היהודית בנחישות כדי להבטיח את חזרתם של יהודי פיזה ולשמר את נוכחותם בעיר. בעידן המודרני משמשת הקהילה הפיזאית גם כנקודת ייחוס לקהילות היהודיות של לוקה וויארג'ו.

בית הכנסת
שמאל|ממוזער|250 פיקסלים|פנים בית הכנסת
שמאל|ממוזער|250 פיקסלים|ארון הקודש, הפרוכת והבימה של בית הכנסת בפיזה
מבנה בית הכנסת מתוארך למאה ה-14, והוסב למקום תפילה בשנת 1595. קודם למעבר זה התפללה הקהילה במשך מספר שנים בבית פרטי בשכונת לונגארנו גלילאו.

הקהילה העבירה ספר תורה אל בית הכנסת שבגטו של פירנצה לאחר שהיהודים נאלצו להימלט בעקבות הקמת הדוכסות הגדולה של טוסקנה, ובהמשך, בתקופת מג'ינו גבריאלי, הקונסול הנבחר של יהודי פיזה באותה עת, ניתנה הוראה להוציא את ספר התורה מארונו.

המבנה שימש גם את יהודי ליבורנו לתפילה עד שהוקם להם בית תפילה משלהם בשנת 1598.

בית הכנסת שוקם בשנת 1785, לאחר שחלפו כמעט מאתיים שנה מאז הוסב לבית כנסת. רישומים משנת 1816 מציינים כי שרה נונייס דה פאס תרמה 200 מטבעות בני שמונה ריאל לתחזוקת המנורה בבית הכנסת.

בית הכנסת של פיזה שופץ מן היסוד בסגנון נאו־קלאסי, בהשראת הרנסאנס הטוסקני, בשנת 1863 בידי האדריכל היהודי-ורצ'לזי מרקו טרבס. החזית עוצבה מחדש וכללה דלת מרכזית, חלונות קשתיים, חלונות אובליים וטימפנון משולש. למבנה היו גם מקווה ובית מטבחיים כשר צמוד, שאינם קיימים עוד.

גם חלל הפנים עוצב מחדש, תוך שמירה על המסגרת הכללית המקורית. הוא כולל אולם מרובע גדול, עם עזרת נשים הבולטת מאזור הכניסה וקירות מעוטרים בסטוקו. הבימה עשויה עץ וכוללת מעקה ומעקות מסובבים. ארון הקודש עשוי שיש ומשני צדדיו זוגות עמודים בעלי כותרות קורינתיות וגמלון משולש.

העסקן האיטלקי-יהודי הבולט אומברטו נהון (1905–1974) תרם מספר ספסלים לזכר ליידי יהודית מונטיפיורי, בהיותו נינו של משה חיים רקח, ששימש כגבאי בבית הכנסת במאה ה-19.

בשנות ה-90 שיתפה הקהילה פעולה עם אוניברסיטת פיזה בארגון כנס שעסק בתולדות יהודי העיר.

בשנת 2007 ניזוק המבנה קשות בעקבות סופת רעמים, כאשר ברק פגע והרס את הגג. בית הכנסת לא היה ראוי לשימוש במשך כשמונה שנים. בעוד שתוכניות השיקום עוד היו בשלבי תכנון, הושחתה חזית בית הכנסת בצבע אדום בליל 12 בינואר 2009. משטרת העיר מסרה כי המניע לוונדליזם נמצא כתגובה למתיחות הפוליטית בין ישראל לרצועת עזה.

הפתיחה המחודשת החגיגית לאחר השיפוץ נערכה ב-21 ביוני 2015 בטקס חנוכה רשמי. באירוע השתתפו אורחים שונים, ובהם המנהיג הרוחני של הקהילה המוסלמית בפיזה, האימאם מוחמד ח'ליל. רב הקהילה היהודית של פיזה כינה אותו "אחד מאחינו".

ראו גם
  פיזה
 מגדל פיזה
 יהדות איטליה
 ג'ורגיו ניסים

לקריאה נוספת
Dora Liscia Benporad and Annamarcella Tedeschi Falco, Tuscany Jewish Itineraries , Marsilio Regione Toscana, 1995.
 סילבאנו ארייטי, הפרנס, אדם מוציאים לאור, 1979.
 לוצ'יאנו טאס, יהודי איטליה, ספרית מעריב, 1978.
 משה דוד קאסוטו, היהודים בפירינצי בתקופת הרניסאנס, יד בן צבי, 1967.
 וולטירא חיים ויטו, אתרים היסטוריים יהודיים בפיסא וברובע הפיסאנים שבעכו, תורת חיים - ביטאון תורת חיים, גיליון 120 (הביטאון חדל להופיע וחוברות ישנות מצויות, בין השאר, במוזיאון יהודי איטליה).

קישורים חיצוניים




 la sinagoga  באתר קהילה יהודית פיסא

 The Synagogue, a tale of the centuries-old history of the Jewish Community in Pisa


 הערות שוליים 

פיזה
קטגוריה:פיזה
קטגוריה:בתי כנסת ספרדיים
קטגוריה:פיזה: מבנים
קטגוריה:איטליה: בתי כנסת
קטגוריה:איטליה: מבני דת
קטגוריה:בתי כנסת איטלקיים